钦定古今图书集成/明伦汇编/交谊典/第054卷 > 《诏宴薛王山池序》张说
## 钦定古今图书集成/明伦汇编/交谊典/第054卷 > 《诏宴薛王山池序》张说

有生之微，万殊无方之盛。一节。阳和而动植畅，春满
而皋壤悦。后皇所以发时令，布新庆，二南迈《周》《召》之
风，百辟形金石之咏者也。碧楼日暖，南山雪残，献岁
之浃辰，暮春之提日。帝京形胜，借上林而入游；戚里
池台，就修竹而开宴。泉赒御府，味给天厨，仙倡侑乐，
中贵督酒。太平佳事，前史未书。大矣哉！一德日新，九
功惟叙，运玉枢而均四气，握金镜而静万方。尧舜汤
文，不违颜于咫尺；夔龙伊吕，共接武于朝廷。不可见
而见焉，不可闻而闻焉。岂深思胜残去杀，累百年之
至仁；推历按图，启千龄之昌运？河清难得，人代几何？
击壤之懽，良有以也。此则青门上路，朱邸平台，城烟屡起而泊山，野风时来而过水。春将怅别，爱落花之
洒途；夏如欣会，玩峰云之映沼。尔其列筵授几，分曹
设幕，艇送江凫，船迎海鹤。鱼龙丸剑，曼延挥霍，鸾凤
鸣箫鼓作。申锡开于百瓮，慈心出于三爵。炮炙熏林
塘，醪醴厌丘壑。柞急管于舞算，醉湛恩以取乐。群公
赋诗，俾仆题序。长卿痟渴，觉含毫之转迟；子云壮夫，
见雕虫之都废。敢惮鄙词之讷涩。恐贻盛集之芜秽
云尔。